Geen goedkeuring vir privatisering van grensposteMalusi Gigaba, minister van binnelandse sake (Foto: Cindy Waxa/ANA) Malusi Gigaba, minister van binnelandse sake, het Dinsdag aan LP’s gesê daar is geen beleid wat goedkeuring sal bied vir die privatisering van dele van nasionale grensposte nie. Hy het die portefeuljekomitee oor binnelandse sake toegespreek oor die voorgestelde privatisering van ŉ gedeelte van OR Tambo Internasionale Lughawe aan Fireblade Aviation, wat aan die Oppenheimer-familie behoort, asook die moontlikheid van privatisering van dele van die Kaapstad Internasionale Lughawe en die lughawe in George. Die minister het goedkeuring vir Fireblade Aviation teruggetrek om ŉ privaat doeane- en immigrasiediens by OR Tambo Internasionale Lughawe te bedryf. Die departement het na bewering nagenoeg R1 miljoen aan regskoste spandeer in die stryd teen Fireblade. “As die minister toestemming gegee het, sou die minister tot aan die einde die wettige voorskrifte gevolg het. In die afwesigheid van dié voorskrifte, hou ons vol dat daar geen goedkeuring vir só besluit was nie en die saak is dus irrelevant,” het Gigaba gesê. “Die kwessie is egter die beginsel wat van toepassing is of behoeftiges eers goeiegehaltediens kry nadat die rykes dit gekry het. [Dit lyk of] die wette van die land geminag kan word waar welgesteldes ter sprake is en waar die regering gratis dienste aan ryk mense kan bied.”